Norsk advokat: – Grove brudd på menneskerettighetene

Norge fremstilles som beskyttere av terrorister

Utlendingsnemnda stanser utsendelser til Usbekistan

FREMSTILLES SOM FORRÆDERE: Disse mennene skal tidligere ha søkt om asyl i Norge, men er blitt sendt tilbake til Usbekistan. Helsingforskomiteen mener det er sannsynlig at de blir utsatt for tortur. I en propagandavideo fremstilles de som forrædere og forbrytere. Foto:Faksimile,

Usbekiske asylsøkere som har vært i Norge: Fremstilles som homoseksuelle ekstremister i propagandafilm

I en propagandafilm sendt i desember på nasjonal usbekisk TV fremstilles tidligere usbekiske asylsøkere i Norge som hjemvendte forrædere.

Gordon Andersen

Eira Lie Jor

Oppdatert 19. desember 2014

Artikkelen er over fem år gammel

I programmet vises tidligere asylsøkere som alle har vært i Norge, men som har blitt returnert.

De anklages for å være islamske ekstremister, og noen av dem fremstilles også som homoseksuelle som har krenket all god moral.

De «erkjenner» sine synder som homoseksualitet, narkotikasmugling og snakker om de gale de har gjort i Norge.

Det er også intervju med en mann som sier at han har vært agent for usbekiske myndigheter i Norge og hjulpet til med å avsløre ekstremistene.

Norge omtales svært negativt og beskyldes for å beskytte terrorister. Det vises bilde av norsk politi.

De tidligere asylsøkerne fremstilles som angrende syndere som forteller hvordan de lurte norske myndigheter, og ikke snakket sant da de søkte asyl i Norge.

I videoen som også finnes på YouTube, snakker mennene ut om hvordan de har løyet om forholdene i Usbekistan, noen forteller om hvordan de har levd et utsvevende liv i Norge med løgn, homoseksualitet og religiøs ekstremisme.

TERRORISME - Norge fremstilles i videoen som et land som beskytter terrorister. Foto: ,

Hvorfor kaster de steiner på oss?

En programlederstemme sier:

Usbekistan har bidratt til sivilisasjonens vekst. Hvorfor kaster da disse personene som har forlatt oss steiner tilbake på oss?

VG har fått oversatt TV-programmet av en uavhengig journalist etter råd fra Ivar Dale i Helsingforskommiteen, en organisasjon som arbeider for menneskerettigheter over hele verden. VG får opplyst at programmet først ble sendt på statskanalen i Usbekistan, og at den senere er lagt ut på You Tube.

Dale mener det er all grunn til å anta at programmet er ekte.

– Det er stor sannsynlighet for at de som figurerer her har vært utsatt for tortur, mishandling eller press. Flere kommer med innrømmelser som det ville vært helt unaturlig for en person å gi til en usbekisk statskanal uten at han skulle være tvunget til det, sier Dale.

Advokat Trond Olsen Næss krever at norske myndigheter kommer på banen, og at utenriksminister Børge Brende og UD bruker Norges posisjon til å påvirke i forbindelse med den norsk statsborgeren, Daniel Anderson, som er opplyst å sitte fengslet i Usbekistan.

UD opplyser til VG at de jobber med å få verifisert opplysningene om Daniel Anderson, men at det er krevende i et land som Usbekistan.

– Vi har brukt hundrevis av millioner der gjennom Telenor. Jeg aksepterer ikke lenger svaret om at det er vanskelig å komme i kontakt med usbekiske myndigheter. Når Telenorsjefen kan, så kan vel utenriksministeren, sier advokat Trond Olsen Næss.

FULL STOPP: Advokat Trond Olsen Næss mener Norge burde gjøre mer for en navngitt norsk statsborger, som er opplyst å sitte fengslet i Usbekistan. Foto:Jan Petter Lynau,VG

Stanser utsendelsene

Utlendingsdirektoratet opplyste til VG tidligere denne uken at de ikke mener det er grunnlag for å tro at alle usbekiske borgere lider noen nød ved å vende tilbake til Usbekistan, kun ved å ha oppholdt seg utenlands.

Det er stikk i strid med hva som er oppfatningen til advokat Olsen Næss og menneskerettsforkjempere etter et propagandaprogram som ble sendt på usbekisk nasjonalt fjernsyn nå i desember.

Etter litt tid i tenkeboksen stanset i dag Utlendingsnemnda (UNE) alle utsendelser til Usbekistan.

«Inntil videre vil politiet ikke gjennomføre returer til Usbekistan. Plikten den enkelte har til selv å returnere etter tidligere å ha fått avslag på søknad om oppholdstillatelse, blir også midlertidig opphevet», skriver UNE i en redegjørelse på sine nettsider fredag ettermiddag.

De begrunner den nye avgjørelsen med at de har «mottatt informasjon om at usbekiske myndigheter har arrestert enkelte personer som har reist dit fra Norge».

Også Utlendingsdirektoratet velger nå å stanse utsendelsene til Usbekistan. Det er UNEs beslutning som gjør at også UDI velger å endre sin praksis.

– Vi følger situasjonen i Usbekistan tett og iverksetter nødvendige tiltak når vi ser det nødvendig. UNE har suspendert utreiseplikten til Usbekistan, og vi vil nå gjøre det samme, sier Hanne Jendal, direktør i UDIs asylavdeling.

Systematisk tortur

– Vi vet at tortur brukes systematisk i alle ledd av rettsprosessen i Usbekistan, helt ifra varetektsfengslingen. Den norske Helsingforskomite har advart gjentatte ganger om at det er et behov for en internasjonal tilstedeværelse med mandat for oppfølging av returnerte asylsøkere i Usbekistan, sier Dale.

Per i dag har norske myndigheter ingen mulighet for å kontrollere den videre skjebne for konkrete personer som returneres til Usbekistan, noe denne saken illustrerer, sier Dale.

Programmet er også omtalt på en menneskerettsblogg basert i Frankrike, der alle asylsøkerne nevnes ved navn og hva de har fortalt.

Advokat Trond Olsen Næss har engasjert seg i usbekiske asylsøkers situasjon i Norge. Til sammen er 35 usbekere uttransportert hittil i år fra Norge, følge tall fra Politiets utlendingsenhet.

– Det har vært en iver etter høyt tempo i utsendelser og en merkesak for regjeringen. Alt tyder på at de blir utsatt for grove brudd på menneskerettene når de blir fengslet. Vi snakker her om et av verdens aller mest korrupte og brutale regimer, sier Olsen Næss til VG.

Nå vil Næss ha svar på hvorfor avgjørelsen om å stanse utsendelsene ikke har kommet tidligere.

– Det er en klok avgjørelse. Det som uroer meg er at UNE ble varslet om overgrepene allerede den 02.10.2014. Jeg vil vite hvorfor det har tatt 2 ½ måned å beslutte returstans og hvor mange som er sendt ut i løpet i denne periode, skriver Næss i en e-post til VG.

– Den utløsende informasjonen, den som gjorde at vi stoppet returene og suspenderte utreiseplikten, det var den propagandafilmen på usbekisk TV. Den skal ha blitt vist 11. desember. UNE har reagert raskt etter å ha blitt klar over innholdet i filmen, sier kommunikasjonssjef Bjørn Lyster.

Kallmyr: – UDI og UNEs vurdering

VG har tidligere videreformidlet Næss sine anklager om unnfallenhet mot norske myndigheter til både Justisdepartementet og Utenriksdepartementet og flere norske politikere.

Statssekretær Jørn Kallmyr i Utenriksdepartementet sier alle asylsøknader vurderes på individuelt grunnlag av Utlendingsdirektoratet (UDI) og Utlendingsnemnda (UNE). De som fyller vilkårene for beskyttelse, vil få beskyttelse i Norge.

– Det er UDI og UNE som vurderer tilgjengelige landinformasjonen, inkludert informasjon om usbekiske forhold og retursituasjonen for personer med avslag på asylsøknaden, skrev statssekretær Jørn Kallmyr i en mail til VG før det ble klart at UNE stanser utsendelsene til Usbekistan.

Utenriksdepartementet sier Norge har tatt opp sikkerhetssituasjonen i landet.

– Kontaktflaten med Usbekistan er svært begrenset og tilsvarende gjelder vår mulighet til å påvirke utviklingen der. Norge har imidlertid tatt opp situasjonen i Usbekistan i internasjonale fora, inkludert i FN og i Organisasjonen for Sikkerhet og Samarbeid i Europa (OSSE), opplyser Eskil G. Sivertsen, rådgiver i kommunikasjonsenheten i Utenriksdepartementet.

Publisert: 19.12.14 kl. 16:28 Oppdatert: 19.12.14 kl. 19:44

Les også

Mer om Usbekistan